CELEX: 32019D1005
Language: lt
Date: 2019-06-19 00:00:00
Title: 2019 m. birželio 19 d. Komisijos įgyvendinimo sprendimas (ES) 2019/1005, kuriuo nustatoma, kad laikinas lengvatinės muito normos taikymo sustabdymas importuojamiems Nikaragvos kilmės bananams yra netinkamas

20.6.2019   
               
               
                  LT
               
               
                  Europos Sąjungos oficialusis leidinys
               
               
                  L 163/101
               
            
         KOMISIJOS ĮGYVENDINIMO SPRENDIMAS (ES) 2019/1005
         2019 m. birželio 19 d.
         kuriuo nustatoma, kad laikinas lengvatinės muito normos taikymo sustabdymas importuojamiems Nikaragvos kilmės bananams yra netinkamas
         EUROPOS KOMISIJA,
         atsižvelgdama į Europos Sąjungos sutartį ir Sutartį dėl Europos Sąjungos veikimo,
         atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 20/2013, kuriuo įgyvendinama Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, dvišalė apsaugos sąlyga ir bananų importo stabilizavimo priemonė (1), ypač į jo 15 straipsnio 2 dalį,
         kadangi:
         
                     (1)
                  
                  
                     Susitarime, kuriuo steigiama Europos Sąjungos bei jos valstybių narių ir Centrinės Amerikos asociacija (2) (toliau – Susitarimas), kuris Centrinės Amerikos šalims pradėtas laikinai taikyti 2013 m., o konkrečiai Nikaragvai – 2013 m. rugpjūčio 1 d., nustatyta bananų importo stabilizavimo priemonė;
                  
               
                     (2)
                  
                  
                     pagal bananų importo stabilizavimo priemonę, įgyvendinamą Reglamentu (ES) Nr. 20/2013, nustatyta, kad, jeigu pasiekiama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 90 10 pozicija) importo iš vienos iš nagrinėjamųjų šalių apimtis, Komisija priima įgyvendinimo aktą, kuriuo ji gali arba laikinai sustabdyti lengvatinio muito taikymą iš tos šalies importuojamiems bananams, arba nustatyti, kad toks sustabdymas yra netinkamas;
                  
               
                     (3)
                  
                  
                     2019 m. kovo 25 d. Nikaragvos kilmės šviežių bananų importo į Sąjungą apimtis viršijo nustatytą ribinę importo apimtį – 14 500 tonų – kaip nustatyta Reglamento (ES) Nr. 20/2013 priede;
                  
               
                     (4)
                  
                  
                     pagal Reglamento (ES) Nr. 20/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinės muito normos taikymas turėtų būti sustabdytas. Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
                  
               
                     (5)
                  
                  
                     šviežių bananų importui iš Nikaragvos viršijus 2019 m. nustatytą ribinę apimtį, jis sudarė tik 1,5 % šviežių bananų, kuriems taikoma bananų importo stabilizavimo priemonė, importo į Sąjungą;
                  
               
                     (6)
                  
                  
                     tuo pačiu metu importas iš didelių eksportuojančių šalių, su kuriomis Sąjunga taip pat yra sudariusi laisvosios prekybos susitarimus, visų pirma, Kolumbijos, Ekvadoro ir Kosta Rikos, siekė atitinkamai 14,4 %, 19,3 % ir 16,9 % joms nustatytų ribinių apimčių. Pagal stabilizavimo priemonę nepanaudotas kiekis (apie 5 mln. tonų) yra gerokai didesnis nei visas 2019 m. kovo 25 d. iš Nikaragvos importuotas kiekis (15 600 tonų);
                  
               
                     (7)
                  
                  
                     importo iš Nikaragvos kaina per 2019 m. pirmuosius 2 mėnesius siekė vidutiniškai 572 EUR/t, t. y. ji buvo 16 % mažesnė nei vidutinė kito šviežių bananų importo į Sąjungą kaina, t. y. 648 EUR/t. 2018 m. vidutinė bananų importo iš Nikaragvos kaina buvo 26 % mažesnė nei vidutinė kito šviežių bananų importo į Sąjungą kaina;
                  
               
                     (8)
                  
                  
                     todėl, nors 2019 m. sausio ir vasario mėn. vidutinė didmeninė visų šalių kilmės bananų kaina buvo 8,3 % mažesnė nei atitinkama kaina 2018 m. sausio ir vasario mėn., t. y. 2019 m. sausio ir vasario mėn. – 944 EUR/t, palyginti su 2018 m. sausio ir vasario mėn. – 1 029 EUR/t, 2019 m. sausio ir vasario mėn. vidutinė didmeninė Sąjungos bananų kaina buvo 7,7 % didesnė nei 2018 m. sausio ir vasario mėn., t. y. 1 086 EUR/t, palyginti su 1 008 EUR/t;
                  
               
                     (9)
                  
                  
                     bananų importas iš Nikaragvos nėra didelis, todėl jis nepadarė poveikio Sąjungos bananų rinkos kainai. taigi, nėra požymių, kad nustatytą metinę ribinę importo apimtį viršijanti šviežių bananų importo iš Nikaragvos apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
                  
               
                     (10)
                  
                  
                     taip pat 2019 m. kovo mėn. nebuvo pavojaus, kad padėtis Sąjungos rinkoje arba ekonominė padėtis Sąjungos atokiausiuose regionuose labai pablogėtų, požymių;
                  
               
                     (11)
                  
                  
                     todėl šiuo metu neatrodo tinkama sustabdyti lengvatinės muito normos taikymą importuojamiems Nikaragvos kilmės bananams;
                  
               
                     (12)
                  
                  
                     reikėtų prisiminti, kad 2018 m. balandžio 10 d. šviežių bananų importas iš Nikaragvos viršijo metinę ribinę importo apimtį ir metų pabaigoje siekė 81 000 tonų. Tačiau Komisija paskesnėje analizėje padarė išvadą, kad nei tas importas, nei importas iš valstybių, kurioms taikoma stabilizavimo priemonė, Sąjungos rinkos sutrikimų nesukėlė;
                  
               
                     (13)
                  
                  
                     atsižvelgiant į tai, kad metinė ribinė apimtis viršyta jau kovo mėn., ir nors viso importo iš Nikaragvos į Sąjungos rinką apimtis yra maža, Komisija toliau stebės padėtį ir prireikus vėliau gali imtis priemonių;
                  
               
                     (14)
                  
                  
                     vadovaujantis Reglamento (ES) Nr. 20/2013 14 straipsnio 4 dalimi, šis sprendimas turėtų įsigalioti skubos tvarka,
                  
               PRIĖMĖ ŠĮ SPRENDIMĄ:
         
            1 straipsnis
            Laikinas lengvatinės muito normos taikymo Europos Sąjungos kombinuotosios nomenklatūros pozicijai 0803 90 10 priskiriamiems importuojamiems Nikaragvos kilmės šviežiems bananams sustabdymas yra netinkamas.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2019 m. birželio 19 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 17, 2013 1 19, p. 13.
         
         
            (2)  OL L 346, 2012 12 15, p. 3.